Μπεντλά

Στον χορό της κοιλιάς (belly dance), η **Μπέντλα** (Bedlah) αποτελεί την κλασική, πλούσια διακοσμημένη **στολή** που φορούν οι χορεύτριες οριεντάλ. Η λέξη προέρχεται από τα αραβικά και σημαίνει κυριολεκτικά «κοστούμι» ή «σύνολο». Η **μπέντλα** είναι σχεδιασμένη έτσι ώστε να «γυμνώνει» οπτικά την περιοχή της κοιλιάς και να δώσει έμφαση στις κινήσεις των γοφών, της μέσης και της κοιλιάς. Οι θεατές πρέπει να βλέπουν την κοιλιά για να καταλάβουν τις δύσκολες κινήσεις, η οποιές συχνά δεν είναι ορατές από μακριά. 

## Ιστορια
Πριν από τη δημιουργία της στολής Μπέντλα, οι χορεύτριες στη Μέση Ανατολή (γνωστές ως *[[:en:Ghawazi|Ghawazee]]* και *Awalim*) φορούσαν εντελώς διαφορετικά ρούχα: μακριά, φαρδιά φορέματα ή παντελόνες (σαλβάρια), μια ελαφριά πουκαμίσα και από πάνω ένα εφαρμοστό γιλέκο. Αντί για την κεντημένη ζώνη, χρησιμοποιούσαν απλά μαντήλια δεμένα στους γοφούς για να τονίζουν τις κινήσεις.

Η στολή που ξέρουμε σήμερα γεννήθηκε στο Κάιρο τη δεκαετία του 1920, σε μια περίοδο που η Αίγυπτος προσπαθούσε να εκμοντερνιστεί. Η Λιβανέζα ιδιοκτήτρια καμπαρέ Badia Masabn θεωρείται η «μητέρα» της μοντέρνας μπέντλα, η οποία στο διάσημο "Casino Badia", εισήγαγε τη στολή των δύο τεμαχίων (σουτιέν και ζώνη) για να κάνει το θέαμα πιο "glamorous" και ελκυστικό στους Δυτικούς τουρίστες. Η σχεδίαση αυτή επηρεάστηκε έντονα από τις φαντασιώσεις των δυτικών ζωγράφων του Οριενταλισμού και τις ταινίες του Χόλιγουντ της εποχής, οι οποίες παρουσίαζαν μια «εξωτική» και συχνά ανακριβή εικόνα της Ανατολής.

Μέσα από τον αιγυπτιακό κινηματογράφο, θρυλικές χορεύτριες όπως η Samia Gamal και η Tahia Karioka καθιέρωσαν τη μπέντλα ως το απόλυτο σύμβολο του επαγγελματικού χορού οριεντάλ (Raqs Sharqi). Οι στολές έγιναν πιο πλούσιες, με χιλιάδες χειροποίητες χάντρες και πολύτιμα υφάσματα.  Επίσης, άρχισαν να προστίθενται αξεσουάρ όπως το πέπλο, το οποίο εισήγαγε επίσης η Badia Masabni για να δώσει περισσότερη χάρη στις κινήσεις των χεριών. Σήμερα, η μπέντλα συνεχίζει να εξελίσσεται, ενσωματώνοντας σύγχρονα υλικά (όπως ελαστικά υφάσματα και κρύσταλλα Swarovski), αλλά διατηρώντας πάντα τη βασική της δομή. Έχει γίνει ένα παγκόσμιο σύμβολο θηλυκότητας και καλλιτεχνικής έκφρασης που χρησιμοποιείται από χορεύτριες σε όλο τον κόσμο. 

## Στην Ελλάδα
Οι Ελληνίδες χορεύτριες έχουν μια πολύ στενή και μακρά σχέση με την μπέντλα και τον χορό της κοιλιάς (τσιφτετέλι). Ο χορός αυτός είναι βαθιά ριζωμένος στην ελληνική παράδοση λόγω των επιρροών από την Ανατολή (Μικρά Ασία, Κωνσταντινούπολη) και η μπέντλα συγκεκριμένα έγινε πασίγνωστη μέσα από τις ταινίες στις δεκαετίες του '50 και του '60. Υπάρχει όμως διάκριση στην Ελλάδα μεταξύ του κοινωνικού χορού κοιλιάς και του επαγγελματικού οριεντάλ: όπου το πρώτο είναι αυθόρμητος, σκοπός είναι η διασκέδαση και δεν φοριέται σχεδόν ποτέ η Μπέντλα, το δεύτερο είναι παραστατική τέχνη, σκοπός η ψυχαγωγία του κοινού και υποχρεωτική η Μπέντλα.

## Τμήματα της στολής
**Διακοσμημένο Σουτιέν:** Εφαρμοστό τοπ, πλούσια κεντημένο με χάντρες, πούλιες, νομίσματα ή κρύσταλλα. 

**Ζώνη Γοφών:** Μια σκληρή ή υφασμάτινη ζώνη που τονίζει τις κινήσεις της λεκάνης. Συχνά έχει κρόσσια από χάντρες που ενισχύουν τον οπτικό ρυθμό των «shimmies»

**Φούστα ή Παντελόνι:** Μακριά, αέρινη φούστα (συχνά με ανοίγματα) ή φαρδύ παντελόνι τύπου «σαλβάρι».

**Στολίδι κεφαλής:** Μια κορδέλα, μια τιάρα ή ένα δίχτυ με χάντρες που κρατά τα μαλλιά και προσθέτει λάμψη στο πρόσωπο.

**Περιλαίμιο:** Ένα κεντημένο κολλάρο που ενώνει οπτικά το πρόσωπο με το υπόλοιπο κοστούμι.

**Κοντό σορτς:** Φοριέται πάντα κάτω από τη φούστα, στο ίδιο χρώμα, για να μην υπάρχει έκθεση του σώματος κατά τη διάρκεια των στροφών ή των υψηλών σκισιμάτων.

## Παραπομπές